BMW E31
BMW E31 oli BMW esimene 8. seeria tähistusega kupee, mida BMW tootis aastatel 1990–1999. Kõik E31 toodeti Baierimaal Dingolfingi tehases kaheukseliste kupeedena, saadaval olid kas V8- (M60/M62) või V12- (M70/M73) mootorid. Algusest peale kavandati E31 peale ka kabrioletina ja arendati välja ka tootmisvalmis variant, kuid tootmisse kabriolett ei läinud, kuna arendustegevuse lõpuosas otsustati, et kabriolett ei suudaks oma arenduskulusid tasa teenida, mistõttu toodeti ainult üks punane prototüüp. Kuigi vahetult enne E31 tootmise algust lõppes E24 6. seeria tootmine, ei olnud E31 mõeldud E24 järglaseks, vaid veel kõrgema klassi autoks, kõrgema hinna ja suutlikkusega kui 6. seeria. 8. seeria arendus algas juulis 1981, disaini lõppfaas jõudis lõpule 1986. aastal, kuid veel tugevate E24 müüginumbrite järgi lükati esitlust edasi, debüüt toimus oktoobris 1989 Frankfurdi autonäitusel. Arendusele kulus rohkem kui 1.5 miljardit DEMI, disainiks kasutati CAD tehnoloogiat, mis toona oli veel endiselt ebatavaline. Tuuletunnelitestidega saavutati auto õhutakistustegur Cd=0,29, suur areng võrreldes E24 6. seeria 0,39-ga. CADiga disainitud raam oli 3 kilogrammi kergem E24 omast, kuid toodanguautona oli 8. seeria palju raskem suurte mootorite tõttu. E31 tootmine algas veebruaris 1990. Esimese mudelina oli saadaval 850i, hinnaga 135 000 DEMi, mis kasutas E32 750i-lt pärit 4988 cm3 V12-mootorit, võimsusega 300 hj. Standardina oli käigukastiks neljakäiguline ZF 4HP24 automaat, lisavarustuses oli ka Getrag 560G kuuekäiguline manuaal, olles nii esimene auto maailmas, mis pakkus V12 mootori ja kuuekäigulise manuaali kooslust. E31st kavandati ka 48-klapise sportvarianti M8, mille mootorit oleks suurendatud üle kuue liitri, võimsuseks kavandati 640 hj. Lahesõjast tingitud majanduslanguse tõttu otsustas BMW M8 tootmisse mitte anda, toodeti vaid üks prototüüp, mis polnud isegi tänavasõiduks kõlbulik, seda hoiustati BMW Giftschrankis (otsetõlkes "mürgihoidla"). M8 asemel tuli 1992. välja mudel 850CSi (180 000 Saksa marka), mis kasutas M70 sportvarianti S70. Kubatuuri oli suurendatud 5576 cm3-le, võimsuseks saadi 380 hj. 850CSi oli saadaval ainult Getrag 560G kuuekäigulise manuaalkastiga. Lisaks muutus alates 1993. aastast 850i mudelitähis 850Ci-ks. Algtaseme autoks kavandati 830i, mis kasutanuks E34 530i ja E32 730i-lt pärit M60 V8-mootorit (2996 cm3, 218 hj). 830i toodeti aga vaid 18 autot (13 automaatkäigukastiga), algtaseme autoks sai hoopis 840Ci, mis kasutas ka M60 mootorit (3982 cm3, 286 hj) E34 540i ja E32 740i-lt. 840Ci tuli müüki 1993 (ainult 5-käigulise automaatkäigukastiga), 13. aprilli 1993 seisuga oli hinnaks 129 000 marka 850Ci 152 000 ja 850CSi 185 000 vastu. Alates 1994. aastast oli 840Ci saadaval ka kuuekäigulise manuaalkastiga. 1994. aastal vahetati 850Ci M70 mootor välja uue M73 vastu (5379 cm3, 326 hj), mida kasutas uus E38 750i. See oli saadaval ainult 5-käigulise automaatkäigukastiga, hind oli 157 000 marka. 1995. aastal vahetati 840Ci M60 mootor välja uue M62 vastu (4398 cm3, 286 hj), mida kasutasid uued E39 540i ja E38 740i. 1996. aasta lõpus lõpetati 850CSi tootmine, kuna S70 mootor ei vastanud uutele saastenõuetele ja seda oli võimatu muuta ilma põhjaliku ümberehituseta. Viimased autod maksid 2. septembri 1996 seisuga 193 000 marka. 8. seeria ei müünud kunagi väga hästi 1990. aastate alguse majanduslanguse ja energiahindade tõusu tõttu, mistõttu lõpetas BMW selle tootmise mais 1999. Lisaks oli 8. seeria liiga raske ja liiga luksuslik, et olla tõeline sportauto, olles rohkem grand tourer, mis oli suureks kriitikaks nende poolt, kes soovisid, et BMW keskenduks sõiduelamusele. Viimastest autodest maksid 1. septembri 1998 seisuga 840Ci 136 000 ja 850Ci 167 000 marka. USA turul maksis 1991. mudeliaastal 850i 73 600 USA dollarit. 1994. mudeliaastal olid saadaval 840Ci (68 100 dollarit), 850Ci (85 500 dollarit) ja 850CSi (98 500 dollarit). USA turul oli E31 viimasena saadaval 1997. mudeliaastal, kui 840Ci maksis 75 300 ja 850Ci 94 300 dollarit.